
ACORD 86/2007, DE 21 DE MARÇ, 

DEL PLE DEL CONSELL DE L’AUDIOVISUAL DE CATALUNYA

Expedient Instrucció general - 1/2006 Projecte d’instrucció general sobre la presència de la llengua i la cultura catalanes i de l’aranès en els mitjans de comunicació audiovisuals

1. Arran de l’entrada en vigor de la Llei 22/2005, de 29 de desembre, de la comunicació audiovisual de Catalunya, s’han introduït noves previsions i obligacions relatives a la normalització i al foment de la llengua i la cultura catalana i de l’aranès en els mitjans de comunicació audiovisual que, si bé no modifiquen substancialment les obligacions existents en aquesta matèria, impliquen que es revisin determinats articles de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, aprovada el desembre de 2004 per l’Acord 118/2004 del Ple del Consell.

2. Així mateix, d’acord amb la Llei de la comunicació audiovisual de Catalunya, el Consell de l’Audiovisual de Catalunya ha assumit noves competències en matèria de normalització i foment de la llengua i la cultura catalana i de l’aranès en els mitjans de comunicació audiovisual en relació amb la possibilitat d’establir adaptacions específiques en matèria de llengua; alhora es produeix una assimilació del règim obligacional de la llengua aranesa a la catalana, i es determina un règim d’infraccions i sancions en cas d’incompliment de les obligacions en matèria de llengua i música cantada en català i en aranès.

3. D’altra banda, també ha comportat que es revisi la instrucció l’adaptació a la realitat de la comunicació i la presentació, per part dels prestadors de serveis de televisió i ràdio, de la informació sobre el compliment de les obligacions de llengua i música cantada en català i en aranès i sobre la presència de la cultura catalanamunicaci de les obligacions en





























































































. En aquest sentit, durant la vigència de la Instrucció general aprovada el 2004, s’ha posat en relleu la necessitat d’implementar fórmules de presentació de la documentació més àgils per als prestadors esmentats de les previstes inicialment, les quals recull aquest Projecte d’instrucció.

4. Per tant, d’acord amb els antecedents exposats més amunt, s’ha considerat necessari i oportú revisar i modificar la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals. En aquest sentit, s’ha elaborat el Projecte d’instrucció general, el qual recull les novetats legislatives i de tramesa d’informació i al qual s’adjunten l’informe preceptiu de l’Àrea Jurídica, el de necessitat i oportunitat de la norma i el de repercussió econòmica que el Projecte d’instrucció general tindrà sobre el sector audiovisual.
5. Finalment, i d’acord amb el que estableix l’article 64 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, la proposta de disposició general ha de ser sotmesa a informació pública o a audiència de les entitats que, per llei, tenen la representació i la defensa d'interessos de caràcter general o afectats per aquesta disposició. 
Per tot l’exposat, d’acord amb l’article 117 de la Llei 22/2005, de 29 de desembre, de la comunicació audiovisual de Catalunya, el Ple del Consell de l’Audiovisual de Catalunya ha adoptat els següents

ACORDS

1. Aprovar el Projecte d’instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, el qual s’incorpora com a annex i part integrant d’aquest Acord.

2. Sotmetre a informació pública el Projecte d’instrucció general durant un termini de vint dies, mitjançant edicte publicat en el Diari Oficial de la Generalitat de Catalunya a l’efecte de formular-hi les al·legacions i els suggeriments que es considerin oportuns.

Barcelona, 21 de març de 2007

Jaume Serrats i Ollé




Dolors Comas d’Argemir i Cendra

Vicepresident en funcions de president

Consellera secretària

Projecte d’instrucció general del Consell de l'Audiovisual de Catalunya sobre la presència de la llengua i la cultura catalanes i de l'aranès en els mitjans de comunicació audiovisual

Exposició de motius

L’article 82 de l’Estatut d’autonomia de Catalunya reconeix el Consell de l’Audiovisual de Catalunya com l’autoritat reguladora independent en l’àmbit de la comunicació audiovisual pública i privada amb plena independència del Govern de la Generalitat en l’exercici de les seves funcions.
Arran de l’entrada en vigor de l’Estatut i de la Llei 22/2005, de 29 de desembre, de la comunicació audiovisual de Catalunya, s’han introduït noves previsions i obligacions relatives a la normalització i al foment de la llengua i la cultura catalanes i de l’aranès en els mitjans de comunicació audiovisual que, si bé no modifiquen substancialment les obligacions existents en aquesta matèria, impliquen que es revisin determinats articles de la Instrucció general aprovada el desembre de 2004. 

Concretament, pel que fa a la llengua catalana, l’article 6 del nou Estatut d’autonomia de Catalunya disposa que el català és la llengua pròpia de Catalunya i, com a tal, és la llengua d’ús normal i preferent dels mitjans de comunicació públics del país, alhora que configura l’aranès com a llengua pròpia de la Val d’Aran i, per tant, oficial a Catalunya.  

D’altra banda, amb l’entrada en vigor de la Llei de la comunicació audiovisual de Catalunya, el Consell de l’Audiovisual de Catalunya ha assumit noves competències en matèria de normalització i foment de la llengua i la cultura catalanes i de l’aranès en els mitjans de comunicació audiovisual en relació amb la possibilitat d’establir adaptacions específiques en matèria de llengua. D’acord amb el nou text legal, es produeix una assimilació del règim obligacional de la llengua aranesa a la catalana i es determina un règim d’infraccions i sancions en cas d’incompliment de les obligacions en matèria de llengua i música cantada en català i en aranès.

A més, la nova Llei de la comunicació audiovisual de Catalunya introdueix canvis en la terminologia utilitzada fins ara, fet que determina l’adequació terminològica necessària d’acord amb els termes que introdueix aquest text legal.

El darrer motiu que ha comportat que es revisi la Instrucció general deriva de l’adaptació a la realitat de la comunicació i la presentació, per part dels prestadors de serveis de televisió i ràdio, de la informació sobre el compliment de les obligacions de llengua i música cantada en català i en aranès i sobre la presència de la cultura catalanamunicaci de les obligacions en





























































































. En aquest sentit, durant la vigència de la Instrucció general s’ha posat en relleu la necessitat d’implementar fórmules de presentació de la documentació més àgils per als prestadors esmentats de les previstes inicialment, les quals recull aquesta Instrucció general. En aquest sentit, la Instrucció general estableix una nova opció de comunicació i presentació anual del compliment de les obligacions relatives a la llengua i a la música, concretades, pel que fa a aquesta darrera, als municipis de fins a 5.000 habitants.

Finalment, cal destacar que, atesa la naturalesa, l’impacte i la dimensió del sector audiovisual al qual s’adreça la Instrucció general, aquest text normatiu no pot tenir un caràcter inamovible. És justament per aquest dinamisme que els seus continguts han de restar subjectes, necessàriament, a revisions periòdiques. 

En virtut de tot això, el Consell de l’Audiovisual de Catalunya, després d’escoltar els sectors afectats, sotmetre a informació pública i veure el dictamen de la Comissió Jurídica Assessora, adopta la Instrucció general següent:
TÍTOL I

Disposicions generals
Article 1. Objecte

És objecte de la Instrucció general desenvolupar les obligacions dels serveis de televisió i ràdio en relació amb la normalització i la protecció de la llengua i la cultura catalanes i de l'aranès com a principis bàsics de programació en els mitjans de comunicació audiovisual. 

Article 2 . Àmbit d'aplicació

Resten subjectes al que estableix aquesta Instrucció general els prestadors de serveis de televisió i ràdio a què fa referència l’article 2 de la Llei 22/2005, de 29 de desembre, de la comunicació audiovisual de Catalunya.
TÍTOL II 

Obligacions

Capítol I. Els serveis de televisió

Article 3. Obligacions dels prestadors de serveis de televisió de gestió pública 

1. Els serveis de televisió gestionats per la Generalitat i per les corporacions locals de Catalunya subjectes a l'àmbit d'aplicació d’aquesta Instrucció general han de complir les obligacions següents:

a) Garantir que la llengua emprada normalment sigui la catalana i a la Val d’Aran, l’aranesa. El Consell pot aplicar un criteri excepcional, atenent al nivell de comprensió de la llengua catalana o aranesa de l’audiència a la qual s’adreça el prestador de serveis de televisió de gestió pública.

b) Garantir la promoció de les expressions culturals de Catalunya, especialment les que es produeixen en llengua catalana.

c) Dedicar el 51% del temps de reserva destinat a la difusió d'obres audiovisuals europees a l'emissió d'obres d'expressió originària en qualsevol llengua oficial de Catalunya. S'ha de garantir que, com a mínim, el 50% d'aquestes obres siguin en llengua catalana.

d) Les emissions de pel·lícules, sèries televisives o documentals doblats a una llengua diferent de l'original s'han d'oferir simultàniament, com a mínim, doblades en llengua catalana. El mateix principi s'ha d'aplicar als productes subtitulats.

e) Garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin cançons interpretades en llengua catalana o en aranès.

2. Els serveis de televisió gestionats per la Generalitat han de garantir la programació habitual d'emissions televisives en aranès per a la Val d'Aran.

Article 4. Obligacions dels prestadors de serveis de televisió de gestió privada 
1. Els prestadors de serveis de televisió de gestió privada subjectes a l'àmbit d'aplicació de la Instrucció general han de complir les obligacions que estableixen les lletres c, d i e de l’apartat 1 de l'article 3.

2. Els prestadors de serveis a què fa referència l'apartat 1 han de garantir que, com a mínim, el 50% del temps d'emissió de programes de producció pròpia de qualsevol mena i dels altres teleserveis que ofereixin sigui en llengua catalana.
3. Els prestadors de serveis de televisió de gestió privada que emeten o distribueixen per a la Val d'Aran han de complir, respecte a l’aranès, amb les obligacions que la legislació en matèria de política lingüística estableix per a la llengua catalana. 

Capítol II. Els serveis de ràdio

Article 5. Obligacions dels prestadors de serveis de ràdio de gestió pública

1. Els serveis de ràdio gestionats per la Generalitat i per les corporacions locals de Catalunya subjectes a l'àmbit d'aplicació de la Instrucció general han de complir les obligacions següents:

a) Garantir que la llengua emprada normalment sigui la catalana i a la Val d’Aran, l’aranesa. El Consell pot aplicar un criteri excepcional, atenent al nivell de comprensió de la llengua catalana o aranesa de l’audiència a la qual s’adreça el prestador de serveis de ràdio de gestió pública.

b) Garantir la promoció de les expressions culturals de Catalunya, especialment les que es produeixen en llengua catalana.

c) Garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin cançons interpretades en llengua catalana o aranesa.

Queden exclosos del compliment d’aquesta obligació els prestadors de serveis de ràdio de gestió pública especialitzats en música clàssica.

2. Els serveis de ràdio gestionats per la Generalitat han de garantir la programació habitual d'emissions radiofòniques en aranès per a la Val d'Aran.

Article 6. Obligacions dels prestadors de serveis de ràdio de gestió privada

1. Els prestadors de serveis de ràdio de gestió privada subjectes a l'àmbit d'aplicació de la Instrucció general han de garantir que, com a mínim, el 50% del temps d'emissió sigui en llengua catalana. 
2. Els prestadors dels serveis a què fa referència l'apartat 1 han de garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin cançons interpretades en llengua catalana o en aranès.

Queden exclosos del compliment d’aquesta obligació els prestadors de serveis de ràdio de gestió privada especialitzats en música clàssica.

3. Els prestadors de serveis de ràdio de gestió privada que no es trobin compresos en el segon paràgraf de l’apartat 2 de l’article 6 de la Instrucció general i que emetin programació especialitzada en música en un 75% del total de la programació, poden gaudir d’adaptacions específiques pel que fa a l'emissió de música cantada en català.

A l’efecte d’obtenir les adaptacions específiques esmentades, els prestadors de serveis de ràdio de gestió privada han de presentar al Consell, abans del 30 de setembre de l’any anterior al de l’aplicació de l’adaptació específica, la sol·licitud corresponent. Juntament amb la sol·licitud, aquests prestadors han d’acreditar al Consell l’emissió efectiva del 75% de programació musical. 

El Consell avaluarà les sol·licituds presentades d’acord amb els criteris següents:

a) Tipus de música que el prestador de serveis de ràdio emet majoritàriament.  
b) Compromisos adquirits en el títol habilitant en matèria de música cantada en català.
c) Relació del tipus de música que el prestador de serveis de ràdio emet majoritàriament, amb la producció discogràfica del mercat.

El Consell atorgarà les adaptacions específiques per un període de tres anys, prorrogables successivament a sol·licitud del prestador de serveis de ràdio.

4. Els prestadors de serveis de ràdio de gestió privada que emeten o distribueixen per a la Val d'Aran han de complir, respecte a l’aranès, amb les obligacions que la legislació en matèria de política lingüística estableix per a la llengua catalana, i poden gaudir de les adaptacions específiques que preveu l’apartat 3 d’aquest precepte.

Capítol III 

Sistemes de comunicació i d’arxiu de les emissions

Article 7. Sistemes de comunicació audiovisual
Els prestadors de serveis de ràdio i televisió han d'utilitzar, com a mínim, el català en els sistemes de comunicació audiovisual que estableixin amb les persones usuàries. 

Article 8. Arxiu i enregistrament de les emissions

Els prestadors de serveis de ràdio i televisió subjectes a l'àmbit d'aplicació de la Instrucció general han d'arxivar durant sis mesos totes les emissions i enregistrar les dades relatives a aquestes emissions a l'efecte de possibilitar la comprovació del grau de compliment de les obligacions que estableix aquesta Instrucció general.

TÍTOL III 

Criteris de còmput de la programació

Article 9. Criteris de còmput de la programació en llengua catalana i aranesa

1. Es computen tots aquells temps d’emissió continuada en llengua catalana superiors a 15 minuts.
2. Els prestadors de serveis de ràdio de gestió privada que formin part de cadenes d'àmbit estatal:

a)  Poden excloure de l’obligació d’emetre en llengua catalana una franja horària d'un màxim de sis hores consecutives de durada. Aquesta franja, amb la comunicació prèvia al Consell de l'Audiovisual de Catalunya, quedarà exclosa del còmput del temps d'emissió.

d) La programació computa doble en les emissions efectuades en llengua catalana en les franges entre les 10.00 h i les 14.00 h i entre les 19.00 h i les 22.00 h i la meitat en les emissions efectuades en llengua catalana en les franges entre les 02.00 h i les 06.00 h.

3. El còmput en relació amb el compliment del percentatge establert sobre la programació en llengua catalana i aranesa es verifica per trimestres naturals.

Article 10. Criteris de còmput de la programació de la música cantada en català i en aranès

1. A l'efecte de la Instrucció general, és computable tota peça musical cantada emesa llevat de:

a) Aquelles peces musicals en què la llengua catalana no tingui un paper de llengua d'expressió narrativa del contingut de la peça.

b) Els cants d'una litúrgia retransmesa en directe.

c) Els recitats de textos amb acompanyament musical.

d) Les sintonies d'emissores o de programes.

e) Els fons musicals dels programes.

f) La música incorporada a la publicitat. 

g) La música incorporada als programes de ficció.

2. Es computen totes les peces musicals emeses de seixanta segons o més, dels quals la meitat, almenys, siguin cantats. 

3. Es computen com a catalanes les peces musicals cantades en dues o més llengües si la catalana ocupa, com a mínim, la meitat del temps total emès. 

4. La música cantada en occità computa com a música aranesa.

5. Computen doble per als prestadors de serveis de televisió i ràdio de gestió privada les emissions efectuades en les franges diàries següents: 

a) per als serveis de televisió de gestió privada, de les 14.00 h a les 17.00 h i de les 20.00 h a les 00.00 h;
b) per als serveis de ràdio de gestió privada, de les 07.00 h a les 14.00 h i de les 18.00 h a les 22.00 h.

6. A l’efecte de comprovar la programació de la música cantada en català i en aranès, no computen per als prestadors de serveis de ràdio de gestió privada que formin part de cadenes d'àmbit estatal les sis hores consecutives d’exclusió que estableix la lletra a de l’apartat 2 de l’article 9 de la Instrucció general.  

7. El còmput en relació amb el compliment del percentatge establert sobre la programació de música cantada en català i en aranès es verifica per trimestres naturals.

Article 11. Tipus de programa a analitzar en relació amb el còmput de la programació de música cantada en català i en aranès

A l'efecte de la Instrucció general, s'analitzen:

a) Els programes musicals de ràdio i televisió, incloent-hi els videoclips.

b) Els programes monogràfics, en qualsevol format, dedicats a autors o autores o intèrprets musicals o a esdeveniments musicals.

c) Els magazins o programes d'entreteniment en què s'entrevisti o es parli d'algun/a autor/a o intèrpret musical.

d) Els magazins o programes d'entreteniment que tenen la música com a fil conductor.

e) Les seccions musicals dels magazins.

f) Les actuacions musicals en el marc de programes de ràdio i televisió que no siguin estrictament musicals.

g) Les agendes culturals i musicals i els espais de novetats culturals i musicals.

Article 12. Criteris de còmput de la presència de la cultura catalana en la programació

1. A l'efecte de la Instrucció general, és computable com a cultura l'obra, o el conjunt d'obres, resultant d'un procés de creació en els àmbits de les arts plàstiques, l'arquitectura, la música, la literatura i l'assaig, el teatre, la dansa, el circ, l'audiovisual i la ciència; i l'obra, o el conjunt d'obres, resultant del procés de creació històric i col·lectiu que es manifesti a través del folklore i les tradicions populars.

Els prestadors de serveis de televisió i ràdio tracten la cultura com a mitjà de difusió de l'obra o el conjunt d'obres, o com a mitjà d'informació o de valoració sobre el contingut o els aspectes connexos a la difusió.

2. A l'efecte de la Instrucció general, s'entén com a espais sobre cultura catalana: 

a) Els programes o les seccions de programes que difonen les obres esmentades en l'apartat 1, de manera íntegra o parcial, sempre que la seva expressió original sigui en llengua catalana o que els autors o autores siguin d'origen català o arrelats culturalment a Catalunya o a les comunitats de parla catalana, independentment de la seva llengua d'expressió.

b) Els programes o les seccions de programes d'informació o de valoració sobre les obres incloses en la lletra anterior, o que tenen com a objecte els seus autors o autores o també els seus intèrprets quan reuneixen els requisits aplicats als autors. 

c) Els programes o les seccions de programes que tractin sobre la llengua catalana o l'aranesa.

3. El còmput en relació amb el compliment de la presència de la cultura catalana es verifica per trimestres naturals.

TÍTOL IV 

Formes d'acreditar el compliment

Article 13. Presentació i comunicació de la informació sobre el compliment de les obligacions de llengua i de música cantada en català i en aranès 

1. Per tal d'acreditar el compliment de les obligacions que estableix el títol II de la Instrucció general, els prestadors de serveis de televisió i ràdio de gestió pública i privada, respectivament, han de trametre al Consell de l'Audiovisual de Catalunya:

a) Anualment, abans del 31 de gener de cada any, una declaració d’acord amb el formulari aprovat pel Ple, disponible al web del Consell, sobre el compliment fet l’any anterior del percentatge de programació en llengua catalana i aranesa, desglossat per trimestres.

Els prestadors de serveis de televisió donen compliment a aquesta tramesa pel que fa a la llengua mitjançant el que estableix l’article ... de la Instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió. 
b) Trimestralment, dintre del mes següent a la finalització del període de còmput, els formularis aprovats pel Ple degudament emplenats que es troben disponibles al web del Consell, referents al compliment del percentatge de música cantada en català i en aranès.

Els prestadors de serveis de ràdio de gestió pública de municipis de fins a  5.000 habitants poden trametre al Consell, abans del 31 de gener de cada any, sens perjudici de la verificació trimestral que el Consell pugui dur a terme, una declaració anual de l’alcalde o l’alcaldessa, d’acord amb el formulari aprovat pel Ple disponible al web del Consell, que s’ha de referir a l’any anterior, sobre el compliment del percentatge esmentat. 

En el cas que s’opti per aquest darrer tipus de presentació de la informació, s’ha de comunicar prèviament al Consell abans del 31 de gener de l’any objecte de declaració.

2. El Consell de l’Audiovisual de Catalunya, en qualsevol moment, d’acord amb l’article 8 de la Instrucció general, pot sol·licitar als prestadors de serveis de televisió i ràdio de gestió pública i privada la tramesa de les emissions i les dades relatives a aquestes emissions, d’acord amb els formularis aprovats pel Ple referents al compliment del percentatge de programació en llengua catalana i aranesa i al compliment del percentatge de música cantada en català i en aranès. 

Article 14. Presentació i comunicació de la informació sobre la presència de la cultura catalana 

1. Els prestadors de serveis de televisió i ràdio de gestió pública que tinguin a Catalunya una audiència potencial superior a un milió de persones han de trametre trimestralment al Consell, dintre del mes següent a la finalització del període de còmput, els formularis aprovats pel Ple degudament emplenats que es troben disponibles al web del Consell referents al compliment de la presència de la cultura catalana.

2. El Consell de l’Audiovisual de Catalunya, en qualsevol moment, d’acord amb l’article 8 de la Instrucció general, pot sol·licitar als prestadors de serveis de televisió i ràdio de gestió pública i privada la tramesa de les emissions i les dades relatives a aquestes emissions, d’acord amb els formularis aprovats pel Ple referents al compliment de la presència de la cultura catalana. 

Article 15. Sol·licitud d'informació addicional

Arran de la informació que contenen els formularis a què fan referència els articles 13 i 14, el Consell de l'Audiovisual de Catalunya pot requerir els prestadors de serveis de televisió i ràdio a facilitar les dades addicionals que permetin comprovar el compliment de les obligacions que estableix la Instrucció general.
Article 16. Confidencialitat de les dades

1. El contingut dels formularis tramesos al Consell de l'Audiovisual de Catalunya, als quals fan referència els articles 13 i 14, i les informacions addicionals que requereix l’article 15, resten subjectes al que estableix la Llei orgànica 15/1999, de 13 de desembre, de protecció de dades de caràcter personal.

2. El Consell de l'Audiovisual de Catalunya pot fer públics els resultats sobre el compliment dels prestadors de serveis de televisió i ràdio als quals és d’aplicació la normativa sobre protecció de dades de caràcter personal que preveu l’apartat 1 d’aquest precepte. 

TÍTOL V

Règim sancionador

Article 17

Potestat sancionadora

Correspon al Consell de l’Audiovisual de Catalunya, en virtut de les competències que li atribueix la legislació aplicable, l’exercici de la potestat sancionadora, d’acord amb el règim d’infraccions i sancions que estableix la Llei 22/2005, de 29 de desembre, de la comunicació audiovisual de Catalunya.

Article 18

Infraccions i sancions

Les infraccions i sancions aplicables als prestadors de serveis de ràdio i televisió subjectes a l’àmbit d’aplicació de la Instrucció general són les que estableix el capítol I del títol IX de la Llei 22/2005, de 29 de desembre, de la comunicació audiovisual de Catalunya.
Disposició transitòria
1. Els prestadors de serveis de ràdio de gestió pública de municipis amb població superior a 5.000 habitants i fins a 10.000 habitants poden trametre al Consell, fins al 31 de gener de 2009, sens perjudici de la verificació trimestral que el Consell pugui dur a terme, una declaració anual de l’alcalde o l’alcaldessa, d’acord amb el formulari aprovat pel Ple disponible al web del Consell, relatiu al compliment del percentatge de música cantada en català i en aranès i referit a l’any immediatament anterior. 

En el cas que s’opti per aquest tipus de presentació de la informació, s’ha de comunicar prèviament al Consell abans del 31 de gener de l’any objecte de declaració.

2. Una vegada transcorregut aquest període transitori, els prestadors dels serveis esmentats hauran d’acreditar el compliment del percentatge d’acord amb el que estableix el primer paràgraf de la lletra b de l’apartat 1 de l’article 13 de la present Instrucció general. 

Disposició derogatòria 

1. Aquesta Instrucció general deroga la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual, aprovada per mitjà de l’Acord 118/2004, de 17 de novembre, del Ple del Consell de l'Audiovisual de Catalunya. 

2. Els preceptes d’aquesta Instrucció general que, per sistemàtica normativa, incorporen aspectes de la legislació estatal i autonòmica, s’entén que són modificats automàticament en el moment en què es produeixi la revisió de la legislació esmentada. Continuaran sent vigents els preceptes d’aquesta disposició reglamentària que siguin compatibles o permetin una interpretació harmònica amb els nous preceptes de la legislació de referència, mentre no hi hagi adaptació expressa de la Instrucció general. 

Disposicions finals

Primera 


El període de còmput que estableixen l’apartat 3 de l’article 9, l’apartat 7 de l’article 10 i l’apartat 3 de l’article 12 s’aplicarà a partir de l'xx d’xxxxx de 2007.

Segona

Aquesta Instrucció general entra en vigor l'endemà d'haver estat publicada en el Diari Oficial de la Generalitat de Catalunya.







